दुगैस्रां लोबस्रां जों दसे जिरायनायसै। फ्लाइटनि हरसे सानसेनि मेगननि मेंनायखौ मेंगा होनो। मोनाबिलि जानाय लोगो लोगोनो भारा लानाय बासजों जों गासैबो गुबुन गंसे ह’टेलसिम थांनायसै। ह’टेलनि मुङा “ह’टेल हरिस एण्ड कनभेनसन”। जों ह’टेल सिङाव हाबनानै नुबाय दि – गोबां रोखोम रोखोम एवफ्राम सावफ्राम इंख्रिजों लारि लारि साजायनानै दोननाय दं। बे आइटेमफोरा खमैबो थामजिथासो जानो हागौ। ह’टेलनि बान्जायग्राफोरा जोंखौ नुनानै हयथ’ जोबोद खुसि जादोंमोन जानांगौ। मानोना बिसोरनि मिनिखैरो बुंनाय आरो आलासि सिबिनायफोरानो जोंखौ बेदि गोसोन्दां होदोंमोन।बिसोरनि ह’टेलाव मा जागोन मा लोंगोन बेदि जेबो सोंदावनाय एबा रायदावनाय जाया। मानोना जेसेबां संनाय जामुफोर दं बेफोरखौ सिगाङावनो लारि लारि साजायनानै दोनखादों। गावबा गाव हायना लानानै जिरायना जानांगौल’। जानाय-लोंनायनि बेसेना गोबां एबा एसेल’ आइटेम जाब्लाबो बे एखे रेटानो आरो बुकिं खालामखानायावनो रांखौ होखानाय दं। आंनि नोजोराव बिसोरनि हारिया जोंनि हारिनिख्रुइ जोबोद गियानि आरो रोंगौथि गोनां लोगोसे धोरोमसुलासिन। बिसोरनि मानसिफ्रा रायदावनायजों लोगोसे आखाइ खबजबनानै सिबिनाय जासियो। जों गोसोबायदियै अहा अहा जानायसै। बबेबा बबेबा आइटेमनि इंख्रिया जोंनि बर’ हारिनिजों गोरोबो। जेरै – नाथुर गोरनानजों आलौ ज्रोम होनानै सिदोबै संनाय, ना फिसा एवफ्रामनाय, थाइलिद फस्लाजों संनाय, ओंखाम हमनाय, थास’, था सिमलि रुनाय। बर’नि गाहाइ ओंखाम आरो थावनि फिथाफोरखौनो एखे बुंजायो। जों बेरायनानै मोनसे खोथाखौ रोखायै मिथिनो हादों दि – बिसोर जोबोद धोरोम सिबिसुला हारि। गाहाइयै इन्दनेसिया हादराव इस्लाम धोरोमनि मानसियानो बुहुमनि मादाव बांसिन होननानै मिथिजानायब्लाबो बालि द्वीपनि बालि हारिनि मानसिफोरा 75%आनो हिन्दु धोरोमनि मानसि। जानाय-लोंनाय, हारिमुआरि बिथिङा गोरोबलायोब्लाबो बिसोरनि रावा नाथाय जाकारटियानजों गोरोबो। किरात राव, पाली राव आरो संस्कृट रावजों गोथौ सोमोन्दो दंलायो। अब्लाबो बालि स्टेतआव बालि रावारिनि बालि हारियानो गाहाइ। गदो-गोदाय बर’फोराबो किराट राव आरो पाली राव रायलायोमोन होननानै पण्डितफोरा लिरथाइनि गेजेरजों बुंलांदों…..